Le Mespris de la vie et consolation contre la mort/« Toy qui veus travailler jusques en l’an soixante »
# Le Mespris de la vie et consolation contre la mort/« Toy qui veus travailler jusques en l’an soixante »

Toy qui veus travailler jusques en l’an soixante Pour reposer, viellart, en joye & passetems, Dis moy, quy t'a donné de vivre si long tems Le privilege ouvert, & la lettre patente ?

Comme tu le propose en ta teste mouvante, Penses tu disposer de la course des ans ? Peut estre tu mourras en ton jeune Prim-tems Ou vivras, ja grison, en plus grande tourmente.

O folle vanité du jugement humain, De differer l'effet d'un salubre dessein Jusques en l'an soixante, & commencer sa vie

Des la fin de ses jours, cest commencer trop tard (Ordonnant du retour sur le point du depart) Quant il nous faut mourir, d'avoir de vivre envie.

